Umwami wa Maroc Mohammed VI, aragera mu Rwanda kuri uyu wa Kabiri, mu ruzinduko rw'iminsi itatu.
Uretse u Rwanda, uyu mwami wa Maroc azajya mu bihugu bya Tanzania, Ethiopia na Kenya.
Uyu muyobozi wa Maroc agiye kuza mu Rwanda nyuma y'aho muri Kamena uyu mwaka, Perezida w'u Rwanda, Paul Kagame yasuye iki gihugu, akabonana n'uyu muyobozi aho bagiranye ibiganiro byerekeranye n'uko abashoramari bo muri iki gihugu, bashora imari mu Rwanda.
Perezida Kagame n'uyu mwami wa Marocco, bazaganira ku bijyanye no kunoza umubano w'ibihugu byombi, kureshya abashoramari ba Maroc kuza mu Rwanda n'ibindi, nk'uko ibitangazamakuru byo muri Maroc birimo northafricapost.com bibivuga.
Maroc ituwe n'abaturage miliyoni 33, batuye kuri kilometero kare ibihumbi 446.
Umwami Mohamed yagiye kuri uyu mwanya mu mwaka wa 1999, asimbuye se umwami Hassan II wari umaze gutanga.
Mohammed VI w'imyaka 53, ari mu baherwe bakomeye kuri uyu mugabane, kuko abarirwa akayabo k'amadorali miliyari 2.5.